又說六書轉注，以為從偏旁轉相注。《說文》曰：「轉注者，建類一首，同意相受，考老是也。」後序曰「其建首也，立一為耑」，即建類一首之謂也。如示為部首，從示之偏旁註為神祇等字，從神祇注為祠祀祭祝等字，展轉相注，皆同意為一類。戴震指爾雅詁訓為轉注，而不知詁訓出於後來，非制字時所豫有也。段玉裁引戴說，又言爾雅字多假借，而不知假借者本無其字，今如初、哉、首、基之訓，非本無首字，而假初、哉諸字以當之也。其他所著學說，能持漢、宋儒者之平。禮論、治論諸篇，皆稽古證今，通達政體。